ସାମ୍ନାକୁ ଆସିଲେ ଲାଲକିଲ୍ଲା କାଣ୍ଡର 'ଖଳନାୟକ' ଦୀପ ସିଦ୍ଧୁ, କହିଲେ- ଯଦି ମୁଁ କହିବାରୁ କୃଷକ ଲାଲକିଲ୍ଲା ଯାଇ ପାରୁଛନ୍ତି, ତେବେ ଏମାନେ କି କିଷାନ ନେତା ? - Prameya News7\nସାମ୍ନାକୁ ଆସିଲେ ଲାଲକିଲ୍ଲା କାଣ୍ଡର 'ଖଳନାୟକ' ଦୀପ ସିଦ୍ଧୁ, କହିଲେ- ଯଦି ମୁଁ କହିବାରୁ କୃଷକ ଲାଲକିଲ୍ଲା ଯାଇ ପାରୁଛନ୍ତି, ତେବେ ଏମାନେ କି କିଷାନ ନେତା ?\n28/01/2021 at 12:23 PM\nଚଣ୍ଡୀଗଡ ୨୮।୦୧ଃ ଜାନୁଆରୀ ୨୬ ସାଧାରଣତନ୍ତ୍ର ଦିବସରେ ଦିଲ୍ଲୀରେ କୃଷକଙ୍କ ଟ୍ରାକ୍ଟର ଶୋଭାଯାତ୍ରା ସମୟରେ ଘଟିଥିବା ହିଂସାରେ ପଞ୍ଜାବୀ ଅଭିନେତା ଦୀପ ସିଦ୍ଧୁଙ୍କ ନାମ ସାମ୍ନାକୁ ଆସିଛି। କୃଷକ ସଂଗଠନ ଅଭିଯୋଗ କରିଛନ୍ତି ଯେ, ଦୀପ ହିଁ ଲୋକଙ୍କୁ ଉସୁକାଇ ଲାଲକିଲ୍ଲା ପର୍ଯ୍ୟନ୍ତ ଯିବାକୁ କହିଥିଲା। ଏହା ପରେ ଉତ୍ତ୍ୟକ୍ତ ଭିଡ ଲାଲକିଲ୍ଲା ପ୍ରାଚୀରରେ ଜବରଦସ୍ତି ଧସେଇ ପଶି ନିଶାନ ସାହିବ ପତାକା ଉଡାଇଥିଲେ।\nଏହି ସବୁ ଅଭିଯୋଗ ଏବଂ ଦିଲ୍ଲୀ ପୋଲିସର ଏଫଆଇଆର ପରଠୁ ଦୀପ ସିଦ୍ଧୁ ଫେରାର। ଅନ୍ୟପଟେ ଗୁରୁବାର ସେ ଏକ ଭିଡିଓ ଜାରି କରି ଅଭିଯୋଗକୁ ଖଣ୍ଡନ କରିଛନ୍ତି। ସିଦ୍ଧୁ ନିଜର ଭିଡିଓରେ କହିଛନ୍ତି ଯେ, ଯଦି ମୋ କହିବାନୁସାରେ କୃଷକମାନେ ଲାଲକିଲ୍ଲା ଯାଇ ପାରୁଛନ୍ତି, ତେବେ ସଂଯୁକ୍ତ କିଷାନ ମୋର୍ଚ୍ଚାର ଲୋକେ କେଉଁଥି ପାଇଁ ନିଜକୁ ନେତା ବୋଲି ଦାବି କରୁଛନ୍ତି। ଏମାନେ କେଉଁ ପ୍ରକାରର ନେତା। ଯଦି ମୁଁ ଗଦ୍ଦାର ତେବେ ସମସ୍ତ କୃଷକ ନେତା ଓ ୫ ଲକ୍ଷ ଲୋକ ମଧ୍ୟ ଗଦ୍ଦାର।\nଅନ୍ୟପଟେ ହିଂସାକୁ ନେଇ କୃଷକ ସଂଗଠନ ଲଗାତାର ବ୍ୟାକଫୁଟ୍ରେ ଥିବା ନଜର ଆସୁଛି। ଗୁରୁବାର କିଷାନ ନେତା ଯୁଦ୍ଧବୀର ସିଂହ ହିଂସାକୁ ନେଇ କ୍ଷମା ମାଗିଛନ୍ତି ଏବଂ କହିଛନ୍ତି ଏହି ଘଟଣା ପାଇଁ ସେ ନିଜକୁ ଲଜ୍ଜିତ ଅନୁଭବ କରୁଛନ୍ତି।\nସେ କହିଛନ୍ତି, ଯେଉଁ ସଂଗଠନ ଆନ୍ଦୋଳନରୁ ଅଲଗା ହୋଇଛନ୍ତି, ସେମାନେ ପୂର୍ବରୁ ହିଁ ସଂଯୁକ୍ତ କିଷାନ ମୋର୍ଚ୍ଚାର ଅଂଶ ନଥିଲେ। ପ୍ରଥମରୁ ମଧ୍ୟ ଦୁଇ ସଂଗଠନ ଆନ୍ଦୋଳନରୁ ହଟିଥିଲେ, ହେଲେ ନିଜ ଅଞ୍ଚଳରେ ଚାପ ପଡିବା ପରେ ସେମାନେ ଆନ୍ଦୋଳନରେ ଜଡିତ ହୋଇଥିଲେ।
